Ανακοίνωση για την έναρξη διαδικασίας αντιντάμπινγκ σχετικά με τις εισαγωγές σιδηρομολυβδαινίου καταγωγής Λαϊκής Δημοκρατίας της Κίνας

(2000/C 320/03)

Η Επιτροπή έλαβε καταγγελία σύμφωνα με το άρθρο 5 του κανονισμού (ΕΚ) αριθ. 384/6 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2) (εφεξής "ο βασικός κανονισμός") στην οποία υποστηρίζεται ότι οι εισαγωγές σιδηρομολυβδαινίου καταγωγής Λαϊκής Δημοκρατίας της Κίνας αποτελούν αντικείμενο ντάμπινγκ και, επομένως, προκαλούν σημαντική ζημία στον κοινοτικό κλάδο παραγωγής.

1. Καταγγελία

Την καταγγελία υπέβαλε στις 25 Σεπτεμβρίου 2000 η Euroalliages, επιτροπή σύνδεσης των βιομηχανικών σιδηρο-κραμάτων (εφεξής "ο καταγγέλλων"), για λογαριασμό των παραγωγών οι οποίοι αντιπροσωπεύουν σημαντικό ποσοστό, στην προκειμένη περίπτωση 66 %, της κοινοτικής παραγωγής σιδηρομολυβδαινίου.

2. Προϊόν

Το προϊόν που αποτελεί αντικείμενο ντάμπινγκ, κατά τους ισχυρισμούς, είναι το σιδηρομολυβδαίνιο, το οποίο είναι προς το παρόν δυνατό να υπαχθεί στον κωδικό ΣΟ 7202 70 00. Ο εν λόγω κωδικός ΣΟ παρατίθεται για πληροφοριακούς και μόνο λόγους.

3. Ισχυρισμός περί ντάμπινγκ

Δεδομένου ότι, όσον αφορά τη Λαϊκή Δημοκρατία της Κίνας, η κανονική αξία θα καθοριστεί με βάση τους κανόνες που περιλαμβάνονται στο άρθρο 2 παράγραφος 7 του βασικού κανονισμού, ο καταγγέλλων πρότεινε να καθοριστεί η κανονική αξία με βάση την τιμή που εφαρμόζεται σε τρίτη χώρα με οικονομία της αγοράς [βλέπε σημείο 5.1 στοιχείο δ) της παρούσας ανακοίνωσης]. Ο ισχυρισμός περί ντάμπινγκ βασίζεται στη σύγκριση μεταξύ της κανονικής αξίας, όπως καθορίζεται παραπάνω, και των τιμών εξαγωγής του υπό εξέταση προϊόντος όταν αυτό εξάγεται στην Κοινότητα.

Το υπολογισθέν με τον τρόπο αυτό περιθώριο ντάμπινγκ είναι σημαντικό.

4. Ισχυρισμός περί ζημίας

Ο καταγγέλλων προσκόμισε αποδεικτικά στοιχεία του γεγονότος ότι οι εισαγωγές του υπό εξέταση προϊόντος από τη Λαϊκή Δημοκρατία της Κίνας έχουν αυξηθεί συνολικά τόσο σε απόλυτες τιμές όσο και από την άποψη του μεριδίου αγοράς.

Επιπλέον, υποστηρίζεται ότι οι ποσότητες και οι τιμές του υπό εξέταση εισαγόμενου προϊόντος είχαν, μεταξύ άλλων συνεπειών, επηρεάσει αρνητικά το μερίδιο αγοράς και το επίπεδο τιμών των κοινοτικών παραγωγών, με αποτέλεσμα τη σημαντική επιβάρυνση της οικονομικής κατάστασης του κοινοτικού κλάδου παραγωγής.

5. Διαδικασία

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι η καταγγελία έχει υποβληθεί εκ μέρους ή για λογαριασμό του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη της διαδικασίας, αρχίζει έρευνα σύμφωνα με το άρθρο 5 του βασικού κανονισμού.

5.1. Διαδικασία για τον προσδιορισμό της πρακτικής ντάμπινγκ και της ζημίας

Η έρευνα θα προσδιορίσει κατά πόσον το υπό εξέταση προϊόν καταγωγής Λαϊκής Δημοκρατίας της Κίνας αποτελεί αντικείμενο ντάμπινγκ και κατά πόσον η εν λόγω πρακτική ντάμπινγκ προκάλεσε ζημία.

α) Δειγματοληψία

Λόγω του σημαντικού αριθμού των μερών που συμμετέχουν στην παρούσα διαδικασία, η Επιτροπή μπορεί να αποφασίσει να εφαρμόσει τη δειγματοληπτική μέθοδο σύμφωνα με το άρθρο 17 του βασικού κανονισμού.

i) Δεικματοληψία για τους παραγωγούς-εξαγωγείς στη Λαϊκή Δημοκρατία της Κίνας

Για να μπορέσει η Επιτροπή να αποφασίσει κατά πόσον η δειγματοληψία είναι απαραίτητη και, εάν αυτό πράγματι συμβαίνει, να επιλέξει δείγμα, όλοι οι παραγωγοί-εξαγωγείς, ή οι αντιπροσωπείες που ενεργούν εξ ονόματός τους καλόυνται να αναγγελθούν ερχόμενοι σε επαφή με την Επιτροπή και να παράσχουν τις ακόλουθες πληροφορίες σχετικά με την εταιρεία ή τις εταιρείες εντός της προθεσμίας που αναφέρεται στην παράγραφο 6 στοιχείο β) σημείο i) της παρούσας ανακοίνωσης:

- το όνομα, τη διεύθυνση, τους αριθμούς τηλεφώνου, φαξ και τηλετύπου και το αρμόδιο πρόσωπο,

- τον κύκλο εργασιών σε εθνικό νόμισμα και τον όγκο σε τόνους του υπό εξέταση προϊόντος που πωλήθηκε για εξαγωγή στην Κοινότητα κατά την περίοδο από την 1η Οκτωβρίου 1999 ως τις 30 Σεπτεμβρίου 2000,

- εάν η εταιρεία προτίθεται να διεκδικήσει ατομικό περιθώριο ή καθεστώς οικονομίας της αγοράς (ατομικά περιθώρια και αναγνώριση καθεστώτος οικονομίας της αγοράς μπορούν να ζητήσουν μόνο οι παραγωγοί),

- για τις εταιρείες που ζητούν ατομικό περιθώριο, τον κύκλο εργασιών σε εθνικό νόμισμα και τον όγκο των πωλήσεων σε τόνους για το υπό εξέταση προϊόν στην εγχώρια αγορά κατά την περίοδο από την 1η Οκτωβρίου 1999 ως τις 30 Σεπτεμβρίου 2000,

- τις ακριβείς δραστηριότητες της εταιρείας όσον αφορά την παραγωγή του υπό εξέταση προϊόντος,

- τις επωνυμίες και ακριβείς δραστηριότητες όλων των συνδεόμενων εταιρειών(3) που συμμετέχουν στην παραγωγή ή/και πώληση (για εξαγωγή ή/και εγχώρια) του υπό εξέταση προϊόντος,

- κάθε άλλο συναφές στοιχείο που θα βοηθούσε την Επιτροπή να επιλέξει το δείγμα,

- διευκρίνιση σχετικά με το κατά πόσον οι εταιρείες συμφωνούν να συμπεριληφθούν στο δείγμα, πράγμα το οποίο θα συνεπάγετο απάντηση σε ερωτηματολόγιο και τη συγκατάθεση σε επιτόπια έρευνα στις εγκαταστάσεις τους.

Για να συγκεντρώσει τα στοιχεία που κρίνει αναγκαία για την επιλογή του δείγματος των εξαγωγέων/παραγωγών, η Επιτροπή θα έλθει επιπλέον σε επαφή με τις αρχές της χώρας εξαγωγής καθώς και με όλες τις γνωστές ενώσεις εξαγωγέων/παραγωγών.

ii) Τελική επιλογή του δείγματος

Όλα τα ενδιαφερόμενα μέρη τα οποία επιθυμούν να υποβάλουν χρήσιμα στοιχεία σχετικά με την επιλογή του δείγματος, καλούνται να ενεργήσουν εντός της προθεσμίας που καθορίζεται στην παράγραφο 6 στοιχείο β) σημείο i) της παρούσας ανακοίνωσης.

Η Επιτροπή σκοπεύει να προβεί στην τελική επιλογή των δειγμάτων αφού πραγματοποιήσει διαβουλεύσεις με τα ενδιαφερόμενα μέρη τα οποία έχουν εκφράσει την επιθυμία να συμπεριληφθούν στο δείγμα.

Οι εταιρείες που θα συμπεριληφθούν στο δείγμα οφείλουν να απαντήσουν σε ερωτηματολόγιο εντός της προθεσμίας που καθορίζεται στην παράγραφο 6 στοιχείο β) σημείο ii) και να συνεργασθούν στην έρευνα.

Σε περίπτωση που δεν εκδηλωθεί ικανοποιητική διάθεση συνεργασίας, η Επιτροπή θα στηρίξει τα συμπεράσματά της στα διαθέσιμα αποδεικτικά στοιχεία, σύμφωνα με τα άρθρα 17 παράγραφοι 4 και 18 βασικού κανονισμού.

β) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνά της, η Επιτροπή αποστέλλει ερωτηματολόγια στον κοινοτικό κλάδο παραγωγής και στις ενώσεις παραγωγών στην Κοινότητα, στους παραγωγούς-εξαγωγείς της Λαϊκης Δημοκρατίας της Κίνας που συμπεριλήφθηκαν στο δείγμα, στις τυχόν ενώσεις παραγωγών-εξαγωγέων και στους εισαγωγείς που κατονομάζονται στην καταγγελία, καθώς και στις αρχές της εν λόγω εξάγουσας χώρας.

Εν πάση περιπτώσει, όλα τα μέρη οφείλουν να έλθουν σε επαφή με την Επιτροπή για να διαπιστώσουν εάν κατονομάζονται στην καταγγελία και, σε περίπτωση που δεν κατονομάζονται, να ζητήσουν αντίγραφο του ερωτηματολογίου εντός της προθεσμίας που καθορίζεται στην παράγραφο 6 στοιχείο α) σημείο i), δεδομένου ότι η προθεσμία που καθορίζεται στην παράγραφο 6 στοιχείο α) σημείο ii) της παρούσας ανακοίνωσης εφαρμόζεται σε όλα τα ενδιαφερόμενα μέρη.

Οι παραγωγοί-εξαγωγείς της Λαϊκής Δημορατίας της Κίνας που ζητούν ατομικό περιθώριο, κατ' εφαρμογή του άρθρου 17 παράγραφος 3 και τον άρθρα 9 παράγραφος 6 του βασικού κανονισμού, οφείλουν να υποβάλουν πλήρες ερωτηματολόγιο εντός της προθεσμίας που ορίζεται στην παράγραφο 6 στοιχείο α) σημείο ii) της παρούσας ανακοίνωσης. Συνεπώς, οφείλουν να ζητήσουν ερωτηματολόγιο εντός της προθεσμίας που καθορίζεται στην παράγραφο 6 στοιχείο α) σημείο i) της παρούσας προθεσμίας. Εντούτοις, τα εν λόγω μέρη πρέπει να έχουν υπόψη τους ότι εάν εφαρμοστεί η δειγματοληπτική μέθοδος στους παραγωγούς-εξαγωγείς, η Επιτροπή μπορεί να αποφασίσει να μη χορηγήσει ατομικό περιθώριο εάν αυτό ενδέχεται να αποβεί ιδιαίτερα επαχθές και να παρεμποδίσει την έγκαιρη ολοκλήρωση της έρευνας.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν εγγράφως τις απόψεις τους και να προσκομίσουν αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να υποβληθούν στην Επιτροπή εντός της προθεσμίας που καθορίζεται στην παράγραφο 6 στοιχείο α) σημείο ii) της παρούσας ανακοίνωσης.

Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, εφόσον το ζητήσουν εγγράφως και αποδείξουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση. Η αίτηση αυτή πρέπει να υποβληθεί εντός της προθεσμίας που καθορίζεται στην παράγραφο 6 στοιχείο α) σημείο iii).

δ) Επιλογή τρίτης χώρας με οικονομία αγοράς

Σύμφωνα με το άρθρο 2 παράγραφος 7 στοιχείο α) του βασικού κανονισμού, προβλέπεται να επιλεγούν οι ΗΠΑ ως κατάλληλη τρίτη χώρα με οικονομία αγοράς, για τον καθορισμό της κανονικής αξίας στη Λαϊκή Δημοκρατία της Κίνας. Τα μέρη που μετέχουν στην έρευνα καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που ορίζεται κατωτέρω στη παράγραφο 6 στοιχείο γ).

ε) Καθεστώς οικονομίας αγοράς

Όσον αφορά τους παραγωγούς-εξαγωγείς στη Λαϊκή Δημοκρατία της Κίνας, οι οποίοι ισχυρίζονται και προσκομίζουν επαρκή αποδεικτικά στοιχεία ότι αναπτύσουν δραστηριότητες υπό συνθήκες οικονομίας αγοράς, ήτοι ότι πληρούν τα κριτήρια που καθορίζονται στο άρθρο 2 παράγραφος 7 στοιχείο γ) του βασικού κανονισμού, η κανονική αξία καθορίζεται σύμφωνα με το άρθρο 2 παράγραφος 7 στοιχείο β) του βασικού κανονισμού. Οι παραγωγοί-εξαγωγείς που προτίθενται να υποβάλουν δεόντως τεκμηριωμένες αιτήσεις, οφείλουν να το πράξουν εντός της ειδικής προθεσμίας που ορίζεται κατωτέρω στην παράγραφο 6 στοιχείο δ). Η Επιτροπή θα αποστείλει έντυπα αιτήσεων προς όλους τους γνωστούς παραγωγούς-εξαγωγείς του υπό εξέταση προϊόντος στη Λαϊκή Δημοκρατία της Κίνας, που είτε συμπεριλήφθηκαν στο δείγμα είτε ζήτησαν ατομικό περιθώριο, καθώς και στις αρχές της Λαϊκής Δημοκρατίας της Κίνας.

5.2. Διαδικασία εκτίμησης του συμφέροντος της Κοινότητας

Σύμφωνα με το άρθρο 21 του βασικού κανονισμού και προκειμένου να καταστεί δυνατό να ληφθεί απόφαση σχετικά με το κατά πόσον, στην περίπτωση που τεκμηριώνονται οι καταγγελίες περί ντάμπινγκ και ζημίας, η θέσπιση μέτρων αντιντάμπινγκ είναι προς το συμφέρον της Κοινότητας, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών έχουν τη δυνατότητα, εντός της γενικής προθεσμίας που ορίζεται στην παράγραφο 6 στοιχείο α) σημείο ii) της παρούσας ανακοίνωσης, να αναγγελθούν και να προσκομίσουν πληροφορίες στην Επιτροπή. Σημειώνεται ότι οι τυχόν πληροφορίες που υποβάλλονται βάσει του άρθρου 21, λαμβάνονται υπόψη μόνον εφόσον τεκμηριώνονται με πραγματικά αποδεικτικά στοιχεία κατά την υποβολή τους.

6. Προθεσμίες

α) Γενική προθεσμία

i) για να ζητήσουν ερωτηματολόγιο τα μέρη

Όλα τα ενδιαφερόμενα μέρη οφείλουν να ζητήσουν ερωτηματολόγιο το ταχύτερο δυνατόν, και το αργότερο 15 ημέρες από την ημερομηνία δημσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) για να αναγγελθούν, να υποβάλλουν απαντήσεις στο ερωτηματολόγιο και τυχόν άλλες παρατηρήσεις

Όλα τα ενδιαφερόμενα μέρη οφείλουν να αναγγελθούν, να γνωστοποιήσουν εγγράφως τις απόψεις τους και να προσκομίσουν στοιχεία, εφόσον δεν προβλέπεται διαφορετικά, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα.

Οι εταιρείες που επελέγησαν στο δείγμα οφείλουν να υποβάλουν απαντήσεις στο ερωτηματολόγιο εντός της προθεσμίας που καθορίζεται στην παράγραφο 6 στοιχείο β) σημείο ii) της παρούσας ανακοίνωσης.

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός προθεσμιάς 40 ημερών, να γίνουν δεκτά σε ακρόαση από την Επιτροπή.

β) Ειδική προθεσμία όσον αφορά τη δειγματοληψία

i) Όλες οι πληροφορίες σχετικά με την επιλογή του δείγματος πρέπει να υποβληθούν στην Επιτροπή εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι η Επιτροπή σκοπεύει να ζητήσει τη γνώμη των ενδιαφερόμενων μερών που εξέφρασαν την επιθυμία να συμπεριληφθούν στην τελική επιλογή που δείγματος εντός προθεσμίας 21 ημερών από τη δημοσιέυση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Οι απαντήσεις στο ερωτηματολόγο των μερών που επελέγησαν στο δείγμα πρέπει να υποβληθούν στην Επιτροπή εντός 37 ημερών από την ημερομηνία κοινοποίησης της συμπερίληψής τους στο δείγμα.

γ) Ειδική προθεσμία για την επιλογή τρίτης χώρας με οικονομία της αγοράς

Τα μέρη που μετέχουν στην έρευνα τα οποία επιθυμούν να διατυπώσουν παρατηρήσεις σχετικά με την καταλληλότητα των ΗΠΑ, οι οποίες, όπως αναφέρθηκε στην ως άνω παράγραφο 5 σημείο 1 στοιχείο δ), προβλέπεται να χρησιμοποιηθούν ως κατάλληλη χώρα με οικονομία αγοράς για τον καθορισμό της κανονικής αξίας της Λαϊκής Δημοκρατίας της Κίνας, οφείλουν να υποβάλουν τις παρατηρήσεις τους εντός δέκα ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

δ) Ειδική προθεσμία υποβολής αιτήσεων για την αναγνώριση καθεστώτος οικονομίας της αγοράς

Δεόντως τεκμηριωμένες αιτήσεις για την αναγνώριση του καθεστώτος οικονομίας της αγοράς, όπως αναφέρεται στην ανωτέρω παράγραφο 5 σημείο 1 στοιχείο ε), πρέπει να υποβληθούν εγγράφως εντός 21 ημερών από την ημερομηνία δημοσίευσης της παρούσας ανακοίνωσης.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός εάν υπάρχει σχετική πρόβλεψη), και θα πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και φαξ/τηλέτυπου του ενδιαφερομένου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διευθύνσεις B and C

TERV 0/13

Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Τέλεξ COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή, γενικότερα, δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφακτικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος είχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

9. Σχεδιάγραμμα της έρευνας

Η έρευνα θα ολοκληρωθεί, σύμφωνα με το άρθρο 6 παράγραφος 9 του βασικού κανονισμού εντός 15 μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Σύμφωνα με το άρθρο 7 παράγραφος 1 του βασικού κανονισμού, είναι δυνατόν να επιβληθούν προσωρινά μέτρα το αργότερο εννέα μήνες από τη δημοσιέυση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) Για την κατανόηση της έννοιας των συνδεόμενων εταιρειών, βλέπε άρθρο 143 παράγραφος 1 του κανονισμού (ΕΟΚ) αριθ. 2454/93 περί εφαρμογής του κοινοτικού τελωνειακού κώδικα (ΕΕ L 253 της 11.10.1993, σ. 1).